《将去归顺和乐天杭州二诗 其一》
清代·李宪乔

除官去未闲，且复三月留。喜与吏役疏，日共诸生游。

城西有古洞，廨东有新楼。晴昼及月夕，觞咏无时休。

柰当岁试期，诸生趋邕州。纷去如落叶，始觉孤树秋。

独有童氏子，经通行且修。能来同我居，对床置衾裯。

夜半读《楚骚》，镫闇风飕飕。因与论今古，掩卷涕泗流。

颇忆韩子语，君其张生俦。共言无倦听，晨坐尽更筹。

边隅得此士，宁复嗟夷犹。诗成寄诸生，底用商声讴。

作者简介：山东高密人，字子乔，号少鹤。乾隆四十一年召试举人，官归顺知州。工诗文。有《少鹤诗钞》、《鹤再南飞集》、《龙城集》、《宾山续集》。